b'\n_START_ARTICLE_\nPieter Coecke van Aelst\n_START_PARAGRAPH_\nPiteris Kukas van Alstas (ol. Pieter Coecke van Aelst, 1502\xe2\x80\x931550 m.)\xc2\xa0\xe2\x80\x93 XVI a. renesanso Nyderland\xc5\xb3 flamand\xc5\xb3 dailininkas, skulptorius, architektas. Gobelen\xc5\xb3 ir vitra\xc5\xbe\xc5\xb3 dizaineris, ra\xc5\xa1ytojas.\n_START_SECTION_\nBiografija\n_START_PARAGRAPH_\nPiteris Kukas van Alstas gim\xc4\x97 1502 m. rugpj\xc5\xab\xc4\x8dio 14 d. Alste, kur jo t\xc4\x97vas u\xc5\xbe\xc4\x97m\xc4\x97 mero pad\xc4\x97j\xc4\x97jo (ar vicemero) pareigas. Piteris Kukas tikriausiai mok\xc4\x97si Briuselyje pas Bernaert van Orley. Pasak Karel van Mander, jis 1525\xe2\x88\x921526 m. keliavo \xc4\xaf Italij\xc4\x85 ir \xc5\xa1ios kelion\xc4\x97s metu buvo ypa\xc4\x8d paveiktas ital\xc5\xb3 dail\xc4\x97s k\xc5\xabr\xc4\x97j\xc5\xb3. 1527 m. jis \xc4\xafstojo \xc4\xaf Antverpeno tapytoj\xc5\xb3 gildij\xc4\x85, nuo 1529 m. prad\xc4\x97jo priimti mokinius. Vienu jo mokini\xc5\xb3 tikriausiai buvo Piteris Breigelis Vyresnysis, susij\xc4\x99s giminyst\xc4\x97s ry\xc5\xa1iais. 1533 m. Piteris Kukas atliko kelion\xc4\x99 \xc4\xaf Konstantinopol\xc4\xaf. Pagal i\xc5\xa1 \xc5\xa1ios kelion\xc4\x97s parve\xc5\xbetus pie\xc5\xa1inius jo \xc5\xbemona Mayken Verhulst po dailininko mirties paruo\xc5\xa1\xc4\x97 serij\xc4\x85 gravi\xc5\xabr\xc5\xb3, kuriomis Piteris Kukas geriausiai \xc5\xbeinomas. Nei vienas tapybos darbas negali b\xc5\xabti jam vienareik\xc5\xa1mi\xc5\xa1kai priskirtas. Jo garsiausiu paveikslu buvo \xe2\x80\x9ePaskutin\xc4\x97 vakarien\xc4\x97\xe2\x80\x9c, \xc5\xbeinoma i\xc5\xa1 daugiau nei 40 jo dirbtuv\xc4\x97se sukurt\xc5\xb3 kopij\xc5\xb3. Prie\xc5\xa1 mirt\xc4\xaf dailininkas tapo imperatoriaus Karolio V dvaro tapytoju. Gyvenimo metu Piteris Kukas buvo vienu svarbiausi\xc5\xb3 Antverpeno dailinink\xc5\xb3, ta\xc4\x8diau per am\xc5\xbeius jo dail\xc4\x97 pasimir\xc5\xa1o. Did\xc5\xbeiausi\xc4\x85 reik\xc5\xa1m\xc4\x99 jis tur\xc4\x97jo savo publikacijomis, ypa\xc4\x8d i\xc5\xa1verstu Sebastiano Serlio architekt\xc5\xabros traktatu, kuriomis platino ital\xc5\xb3 renesanso id\xc4\x97jas Nyderlanduose. Piteris Kukas van Alstas mir\xc4\x97 1550 m. gruod\xc5\xbeio 6 d. Briuselyje.'